Халидә Бигичева катлаулы операциягә әзерләнә

	- Халидә апа, кайда югалдыгыз? Соңгы арада сәхнәдә күренмисез.
- Быелгы ел минем өчен авыруча катлаулы булды. Сәламәтлек какшый башлады. Югары кан басымы йөрәккә “бәреп”, өянәк булды. Ярый "Ашыгыч ярдәм" машинасы белән Казанга РКБга китереп өлгерделәр. 	 Бик озак хастаханәдә яттым, әлегә 6 ай дару ашап торырга куштылар, ә аннары – йөрәккә операция. Шуңа күрә әлегә зур планнар кору мәгънәсез. Быел да яңа программа әзерләгән идем дә бит, әмма бар да Алла кулында.

- Авыр минутларда яныгызда кем булды?
- Улым, туганнарым булды. Мин бит шулкадәр бәхетле әни! Улымның исеме - Руслан. Аңа 39, үземә 62 яшь. Эй, гомер тиз үтә... Русланым – бәхетем, терәгем. Ул Мәскәүдә яши. Аерым яшәсәк тә, гел бергә без. Фатир алырга да, йорт төзешергә дә, барысына да ярдәм итеп тора. Серемне сөйләрдәй бердәнбер кешем дә ул. Барын да сөйләп бетерми, яшереп каласым килә, әмма ул күзләремә карап: ”Әни, нәрсә булды?” – ди шундук. Икебез дә кысла йолдызлыгы астында туганбыз, ә кыслалар артык сизгер кешеләр. Улым мине кайгыртып кына тора. Берничә кат шалтыратып, хәлемне сорый, кан басымымны үлчәргә, дарулар эчәргә кирәклеген хәтергә төшерә. Өстәвенә, ул минем администраторым да, продюсерым да. Нинди генә сорау, проблема булмасын – ул тиз арада аны хәл итә. Аракы эчми, тәмәке тартмый, мине бер дә борчуга салганы булмады.

Ул бүген үз гаиләсе белән яши. Милена исемле оныгым бар. Мин аны, яратып, Миләшкәем дип йөртәм. Янымда улым белән оныгым булса, дөньям түп-түгәрәк була да куя. Тормышның оҗмахы шушы түгел мени?! Бала кайгылары күрергә генә язмасын. Мин дә улым өчен тырышам, аның өчен бу дөньяда тагы да озаграк яшисем килә. Әле күптән түгел әтисен җирләде. Иңнәренә авыр кайгы төште. Күпләр аның әтисе икенче ирем - Равил Кузнецов дип уйлый иде. Юк, әтисе – беренче ирем, нык әйбәт кеше иде. Авыр туфрагы җиңел булсын. Тирәнрәккә керсәң, безнең аерылышуда аның гаебе дә юк. Арабызга кеше кереп, гаиләбезне “болгатты”. Улымның әтисе белән мөнәсәбәтләре яхшы булды, алар аралашуына мин бер дә каршы булмадым.

Улым Яңа елны каршы алырга үзләренә чакыра. Авылга, Чын Вәлигә кайтыйк, ди. Анда матур гадәт бар: клуб ишегалдына чыршы куеп, аны бизәп, бөтен авыл бәйрәмне анда каршы ала. Бик күңелле уза.

- Нинди өметләр белән яшисез?
- “17” – яраткан саным, шуңа да, 2017 - бик матур ел булыр дип көтәм. Иң мөһиме – сәламәтлек кенә булсын. Баянчыларым, гитарачыларым хәл-әһвәлемне белеп, шалтыратып тора. Алар миңа тугры калгач, тамашачы көткәч, сольный программа өстендә эшләргә кирәк икәнен аңлыйм. Тамашачы каршына чыгу миңа зур ләззәт бирә.

Җырлар белән беррәттән костюмнарны да кайгыртасың. Соңгы арада ялкауландым, үзем текми башладым. Кибеттән әзер 2-3 күлмәк алырга җыенам. Әмма барыбер кибет әйбере 100 процент күңелгә ятмый, аны үзгәртәм: кайсыдыр җирен чигү белән бизим, итәген озынайтам... Кул эшенең рәтен белгәч, ул яктан рәхәт. Костюмны җырларыма туры китереп сайларга тырышам. 
	Азалия ИСМӘГЫЙЛЕВА	
Шәһри Казан

	№ --- | 10.12.2016	


